Pieter-Dirk Uys se nuwe dokumentêr | SARIE
FOTO Antonia Steyn
Die dokumentêre prent oor die lewe van die kunstenaar, aktivis en Suid-Afrikaanse ikoon Pieter-Dirk Uys het gister, Maandag, 25 Julie, in teaters begin wys. In Nobody's Died Laughing word onderhoude ook met die aktrises Charlize Theron, Anna-Mart van der Merwe en Sophia Loren gevoer.
Pieter-Dirk se reis deur Kaapstad, Johannesburg, Grahamstad, Stellenbosch, Londen, Berlyn en sy huis in Darling word op kamera vasgevang.
"Nobody's Died Laughing ondersoek een man se lewenslange toewyding tot sy land en die gebruik van satire om 'n daadwerklike verskil te maak," sê Willem Oelofsen, filmmaker en regisseur van Nobody's Died Laughing, in 'n persverklaring.
Willem het in 2014 begin navorsing doen oor Pieter-Dirk en saam met hom tyd bestee in sy persoonlike argiewe op Darling. En in 2015 het Willem en ons kameraspan hom begin volg van Berlyn in Duitsland tot die Kaapse Vlaktes.
Pieter-Dirk is een van Suid-Afrika se bekendste gesigte en hy het deur die jare met baie internasionale celebs en invloedrykes die wêreld oor bevriend geraak. Sonder hom sou tannie Evita Bezuidenhout nooit haar verskyning gemaak het nie.
Verlede week het Nobody's Died Laughing by die Internasionale Vigskonferensie in Durban gewys. En Willem sê die reaksie was geweldig positief.
"Mense raak altyd opgewonde as Pieter-Dirk in die vertrek is. Charlize en haar ma (Gerda) het tydens die vertoning lekker gelag."
Charlize se liefdadigheidsorganisasie, Charlize Theron Africa Outreach Project, se inisiatief GenEndIt glo dat die jonger generasie vigs kan stop sit.
"En sy't besef dat Pieter-Dirk die jongmense kan inspireer. En dié wat in die gehoor was, was geïnspireer!"
Prof. David Gere, Charlize Theron, Pieter-Dirk Uys en regisseur Willem Oelofsen
Die Hollywood-akteur Richard Gere se broer, prof. David Gere van UCLA, is ook in die dokumentêr te sien!
Pieter-Dirk het in SARIE se September 2015-uitgawe met ons gesels.
Ismail Mahomed, hoof van die Grahamstadse Kunstefees, het gevra of ek hul eerste Kunste-ikoon sal wees. Ek het geantwoord ek sal liewer hul eerste Kunste-aikôna wees, en ek het my nuwe stuk, African Times, vanjaar by hul fees laat debuteer. Dit kan beskryf word as 'n wit komedie of 'n swart tragedie. Dit speel af in die toekoms van 'n demokratiese Suid-Afrika. Ek is ook konstant besig met solostukke wat ek hier en wêreldwyd speel. Dan word Die Van Aardes van Grootoor 'n musiekblyspel. Dit open die eerste week in Desember in Theatre on the Bay in Kampsbaai. Ons verfilm 'n kykNET-program oor Evita se tagtigste verjaardag. Kyk Net vir Tannie word laat in September uitgesaai. Daar word op die oomblik 'n internasionale dokumentêr oor my gemaak. Vele bekendes verskyn daarin – onder andere Charlize Theron, emeritus-aartsbiskop Tutu en Sophia Loren.